Ego Godefridus, Dei gratia Lingonensis episcopus, tam futuris quam presentibus notum facio, quod Hugo de Nigellis per manum Andree, Montis Barri domini, concessit monachis ecclesie Fonteneti omnibus pecoribus suis, exceptis porcis, pasturas et omnem aasentiam, per totum finagium de Nigellis et de Baelo, omni tempore absque damno messis et prati, et absque hoc quod cum boscus pastionem habuerit, que legaliter ad pasnagium data sit et porcis ejus et alienis, tunc pecora monachorum non intrabunt in boscum ejus a festo sancti Remigii usque ad octabas purificationis sancte Marie. Si factum damnum fuerit in messe et prato, absque alia lege damnum solum restaurabitur. Si porci quolibet modo in bosco ejus capti fuerunt, et pastores dixerint quod nec sponte nec scienter eos in boscum miserint ipsius, si pastor conversus fuerit, per veritatem illius porci liberabuntur, si vero mercennarius, per jusjurandum ipsius, et ita quod ad jusjurandum nil ei anteponetur. Si pastores asseverare nec possunt, quod sponte porcos in boscum ejus nec miserint, eo tempore quo boscus pastionem habuerit quam ad pasnagium data sit, lege pasnagii porci liberabuntur, si boscus pastionem non habuerit lege mercennarii. Quicquid in Plaaneto ipsius Hogonis (sic) erat vel de casamento suo, dedit monachis, et omne jus suum de Juvenci, duo scilicet mansa et XL circiter jugera terre, de quibus etiam, si quis eos vexaverit, pacem inde eis faciet. Laudavit quoque eis quicquid ibi acquirere poterunt ab hominibus illius vel ab aliis sive per elemosinam. Concessit etiam eis si quid habebat in finagio Fontanarum et si quis hominum ipsius ibi aliquid calupmniatus fuerit quamdiu in posse ejus manserit, pacem illam faciet tenere monachis. Si a posse ejus recesserit, auxiliabitur ipse monachis, nec pacem cum illo nisi cum assensu eorum in pace faciet. Hec bona fide fecit, in manu Andree, et postea super sanctas juravit reliquias, que omnia conjugem suam et liberos suos laudare fecit. Propter hec omnia dedit ei abbas Arnaudus, de beneficio ecclesie, quingentos solidos, ipse vero de his omnibus dedit responsorem dominum Montis Barri Andream. Inde sunt testes: Jordanus archipresbiter de Tullione; Humbertus, presbiter de Gresigny; dominus Montis Barri Andreas; Robertus de Sancta Columba; Simon de Curtengi; Viardus de Senevei; Gaufridus de Arran; Willelmus de Marmania; Wido de Vilers; Bernardus Narjodus; Bartol Fracaavis; Paganus de Montenni; Hugo et Andreas, filii Symonis; Robertus, Montisbarri prefectus; Girardus cliens; Robertus frater decani; Rencius de Marna; Audonetus; Odo Columnius; Cristianus Erlauz. Item, ego Godefridus, Dei gratia Lingonensis episcopus, notum facio quod Nivardus de Nigellis, frater Hugonis, concessit ecclesie Fonteneti, et Radulfo ejusdem loci abbati, omnes aasentias de Nigellis et de Baelo, pro anima patris sui et antecessorum suorum, laudante uxore sua et filiis suis et filia. Preterea donavit eidem ecclesie mansionem unam apud Juvenci, que remansit ei de Roberto de Curia, homine suo. Quicquid etiam homines ejus in ea villa tenent, licentiam donavit Fontenetensibus, ut acquirant quando potuerint et ut in eadem villa per totum finagium habeant omnes aasentias et libera usuaria in perpetuum. Generaliter autem concessit, ut in omnibus terris quas habebat vel habere poterat citra Sequanam, habeant plenaria omni tempore usuaria. Actum apud Montem Barrum, anno Domini M°C°LX°II°, per manum Andree, Montis Barri domini, cui affidavit, donum quoque istud cognovit coram archipresbitero de Tullione Jordano et Odone de Marmania presbitero, et Radulfo Bonio.